તો બાપ, ભગવાને શંકરે ‘રામ‘ કહીને વિષપાન કર્યું. ‘વિષ‘ અને ‘રામ‘ની સંધિ થતાં જ ‘વિશ્રામ‘ થઈ ગયું! ઝેર અમૃતનું ફળ આપી ગયું. હરિનામથી એ થઈ શકે છે. સાહેબ, મીરાંબાઈને ઝેર અપાયું અને એ જે લાવી હતી એ દાસીએ એને કહ્યું કે, આ પ્રસાદ છે. ‘પ્રસાદ‘ શબ્દે બધું બદલી નાખ્યું! ઝેરનાં કેમિકલ્સ બદલી નાંખ્યા! મીરાંએ ઝેર પીધું અને મીરાંને અમીનો ઓડકાર આવ્યો. મારી શ્રદ્ધા અને મારા ભરોસાને એ સ્વીકારવામાં કોઈ મુશ્કેલી નડતી નથી. સાહેબ, પ્રભુના નામથી હળાહળ વિષ પણ કેમિકલ્સ બદલી નાંખે છે. હા, શ્રદ્ધાથી પિવાયું હોય તો વાત બને છે. મીરાં માટે ઝેર અમૃતમાં બદલી જાય તો એમાં કંઈ ખોટું નથી. કામ થઈ જાય છે, અવશ્ય. એનો મતલબ, ઝેર પીવું નહીં! અને વિષ એટલે પ્યાલામાં લઈને પીવાની ચીજ નથી. આપણાં જીવનમાં જે વિષમ પરિસ્થિતિ આવે એ બધી વિષ છે. હરિનામથી એ વિષમ પરિસ્થિતિ સુગમ થઈ જાય છે.